

Skruzdžių šeima – „moteriška“ bendruomenė. Ją sudaro kiaušinėlius galinti dėti patelė – skruzdžių motinėlė – ir jos dukros – skruzdės darbininkės, kurios daugintis negali ir atlieka įvairius darbus. Skruzdės darbininkės yra pasidalijusios veiklą ir susiskirsčiusios į „profesines“ kastas, tai:

* **auklės**– prižiūri palikuonis (kiaušinėliai, lervos, lėliukės);
* **statybininkės**– rūpinasi tvarka ir skruzdėlyno statyba.
* **karės –** **apsaugininkės** – saugo lizdą ir teritoriją;
* **žvalgės;**
* **medžiotojos**;
* **maisto tiekėjos**-**gabentojos**. <...>



Nustatyta, kad gali būti įvairių vienos profesijos specializacijų. Pavyzdžiui, rudosios miško skruzdėlės, amarų lipčiaus rinkėjai, skirstosi į **žvalgus**, kurie medžių lajose ieško naujų amarų kolonijų, **saugotojus**, kurie amarų bandą gina nuo plėšrių vabzdžių, ir **piemenis**, amarus galinčius pernešti į geresnes ganyklas bei surenkančius saldų lipčių, kurį perduoda skruzdėms **maisto gabentojoms**, kurios visą šį turtą suneša į skruzdėlyną. Skruzdėlyno intelektinis elitas yra žvalgai. <...> Kiekvienas žvalgas, radęs maisto, kontaktuoja tik su savo grupe.

Taigi skruzdė – žvalgas pažįsta ir išskiria tik savo grupės atstovus. Skruzdės – tiekėjai supranta ir atsimena žvalgo perduotą informaciją, tačiau jo darbo atlikti negali. **Vadinasi, individuali skruzdė turi nemenką reikšmę skruzdėlyno visuomenėje.**Manoma, kad skruzdės gali mokytis iš savo šeimos narių. Skruzdėms būdinga tam tikra įgimta elgsena (pvz., medžiojimo būdas), bet vienų individų ši elgsena labai išreikšta, o kitų – lyg „miegančios formos“. Tokiu atveju, jei medžiojamų objektų yra daug, skruzdės „miegalės“, stebėdamos savo gentaines, greitai įgyja reikiamų įgūdžių. Skruzdžių elgseną lemia ne tik įgimta stereotipinė elgsena, bet ir individualiai įgyta patirtis.

Nuoroda į šaltinį: <https://nerija.lrv.lt/lt/apie-nacionalini-parka/gamta-1/teminiai-metai/skruzdziu-metai/bendruomeniskumas-ir-darbu-pasiskirstymas/>